b'\n_START_ARTICLE_\nSMS Kaiserin Elisabeth\n_START_SECTION_\nZgodovina\n_START_PARAGRAPH_\nSMS Kaiserin Elisabeth je bila splovljena leta 1892 v Pulju.\n_START_SECTION_\nAzijska misija 1913\xe2\x80\x931914 in prva svetovna vojna\n_START_PARAGRAPH_\nKri\xc5\xbearka je leta 1913 v Vzhodno Azijo odplula na \xc5\xa1esto, poslednjo misijo, z okoli 425-\xc4\x8dlansko posadko pod poveljstvom Istrana, kapetana fregate Richarda Markowitza   (v drugih virih: Makoviz). V posadki na tem potovanju je bilo poleg pripadnikov drugih narodov in Hrvatov tudi ve\xc4\x8d Slovencev: Ivan Sku\xc5\xa1ek, mornari\xc5\xa1ki komisar 1. reda , Anton Lipov\xc5\xbe, mornar 1. reda, Ivan Le\xc5\xa1nik, ni\xc5\xbeji strojnik in elektromehanik, Leopold Voje, mornar 1. reda torpedne stroke, Viljem Pe\xc4\x8dar, mornar 2. reda, Franc Malalan, Anton Rijoza, Ga\xc5\xa1per Mesesnel, Josip Prin\xc4\x8di\xc4\x8d, Alojz Bri\xc5\xa1nik, Alojz Bari\xc4\x8d, Josip Kralj  in \xc5\xa1e drugi, o katerih pa \xc5\xa1e ni to\xc4\x8dnih podatkov o narodni pripadnosti. _NEWLINE_Ob izbruhu prve svetovne vojne je kri\xc5\xbearka sodelovala pri obrambi nem\xc5\xa1ke mornari\xc5\xa1ke baze Tsingtao na Kitajskem , ki so jo od 25. avgusta 1914 oblegali Japonci in zavezniki.  V pristani\xc5\xa1\xc4\x8du  Tsingtao kolonije Kiau\xc4\x8dou so se poleg avstro-ogrske kri\xc5\xbearke nahajale \xc5\xa1e nem\xc5\xa1ke vojne ladje: lahka kri\xc5\xbearka Cormoran, topovnja\xc4\x8de Iltis, Jaguar, Tiger in Luchs ter torpedovka S90. Ladijsko posadko so med obleganjem razdelili v dve skupini; ena je upravljala z ladjo, medtem ko je druga okrepila nem\xc5\xa1ko kopensko posadko._NEWLINE_6. septembra 1914 se je zgodil prvi letalski napad na vojno ladjo v zgodovini, ko je japonsko letalo Farman z nosilke hidroplanov Wakamiya neuspe\xc5\xa1no napadlo SMS Kaiserin Elisabeth z bombami. _NEWLINE_Ob za\xc4\x8detku obleganja sta kri\xc5\xbearka Kaiserin Elisabeth in Jaguar izvedli protinapad. Pozneje so 150 mm in 47 mm ladijske topove s SMS Kaiserin Elisabeth odstranili ter jih namestili na kopno, v t. i. \xc2\xbbBatterie Elisabeth\xc2\xab. Ker je zavezni\xc5\xa1ko obleganje s kopnega in morja nezadr\xc5\xbeno napredovalo, so posadke voja\xc5\xa1ka plovila, ujeta v pristani\xc5\xa1\xc4\x8du, same potopile. Cormoran, Iltis ter Luchs 28. septembra, S90 17. oktobra in Tiger 29. oktobra. SMS Kaiserin Elisabeth so potopili 2. novembra 1914 , na dan predaje baze 7. novembra 1914  pa \xc5\xa1e topovnja\xc4\x8do Jaguar.\n_START_SECTION_\nUjetni\xc5\xa1tvo\n_START_PARAGRAPH_\nNekatere zajete oficirje s SMS Kaiserin Elisabeth so po predaji odpeljali v konfinacijo v Peking . Na Kitajskem so v ujetni\xc5\xa1tvu ostali v Tjand\xc5\xbeinu zajeti mornarji, ki so se vra\xc4\x8dali na SMS Kaiserin Elisabeth, pa tudi \xc4\x8dlani mornari\xc5\xa1kih odredov v Tjand\xc5\xbeinu (Tianjin) in Pekingu (trije \xc4\x8dastniki in 150 mo\xc5\xbe, vklju\xc4\x8dno z 30-imi iz odreda avstrijskega veleposlani\xc5\xa1tva v Pekingu). _NEWLINE_S transportno ladjo so nem\xc5\xa1ke vojne ujetnike prepeljali v tabori\xc5\xa1\xc4\x8de Band\xc5\x8d na Japonskem , poveljnika ladje, sedem \xc4\x8dastnikov in 292 avstro-ogrskih mornarjev s SMS Kaiserin Elisabeth pa so na Japonskem razporedili v petih ujetni\xc5\xa1kih tabori\xc5\xa1\xc4\x8dih, ve\xc4\x8dino v najve\xc4\x8dje novozgrajeno tabori\xc5\xa1\xc4\x8de na planoti Aonogahara blizu Kobeja in v tabori\xc5\xa1\xc4\x8de Narashino, kjer so z njimi Japonci korektno ravnali.\n_START_SECTION_\nRazno\n_START_PARAGRAPH_\nPo informaciji mag. Bernarda \xc5\xa0rajnerja, svetovalca na  slovenskem veleposlani\xc5\xa1tvu v Pekingu nameravajo Kitajci s pomo\xc4\x8djo nem\xc5\xa1kega zbirateljskega kluba starin iz M\xc3\xbcnchna v bli\xc5\xbenji prihodnosti dvignili ostanke SMS Kaiserin Elisabeth z morskega dna.'